Motorový rušeň 709

Motorový rušeň radu 709 (pôvodným označením T 239.1) je dvojnápravový dieselelektrický rušeň, vyrábaný ČKD medzi rokmi 1993 a 1996. Jedná sa o jeden z posledných typov rušňa, projektovaných aj vyrobených touto firmou.

Vznik 
Myšlienka konštrukcie nového typu malého dvojnápravového rušňa pochádza už z polovice 80. rokov, kedy boli vyrábané obdobné rušne renomovanými západnými firmami, ako napr. Bombardier či Voith. Vzhľadom k plným výrobným kapacitám ČKD však bola realizácia tohto projektu daná zelená až po zmene pomerov v roku 1989, kedy sa navyše naskytla možnosť využitia dovezených zahraničných komponentov, ktoré by kvalitu a celkovú technickú úroveň rušňov ešte pozdvihli. Nový rušeň mal pri iba dvojnápravovom usporiadaní, kompaktných rozmeroch (dĺžka necelých 10 000 mm) a výkone motora 300 až 350 kW nahradiť nehospodárne štvornápravové rušne radov 721, 740 a 742 na pozíciách, kde boli príliš výkonné a nehodili sa na ne. Projektované boli dve varianty - prvá s použitým tuzemským motorom Liaz 6Z 135T (pracovne označený T 239.0) a druhá s motorom MTU 8V 183 TE 12 od firmy Mercedes-Benz (označený T 239.1). Do výroby sa nakoniec dostal len druhý variant, a to už pod novým označením 709.5. Výroba prvých rušňov začala v roku 1993.

Technický popis 
Motorový rušeň 709.5 je dvojnápravový, kapotovaný s vežovou kabínou rušňovodiča, oddeľujúcou dva nerovnako veľké predstavky. V prednom (väčšom) predstavku je umiestnený spaľovací motor, spojený s trakčným alternátorom ČKD TA 612, usmerňovač a ventilátor chladenia. V zadnom predstavku sú potom pomocné pohony, kompresor a ďalšie zariadenia. Elektrický prenos výkonu je striedavo-jednosmerný, trakčný alternátor napája cez usmerňovač dvojicu trakčných motorov ČKD TE 019, uložených v ráme rušňa. Rušeň je vybavený výkonnou elektrodynamickou brzdou, pracujúcou buď v spádovom alebo zastavovacom režime. Konštrukcia EDB bola v ČKD postupne zdokonaľovaná (prvýkrát bola použitá na strojoch typu ČME3T na export do ZSSR) a do týchto rušňov sa dostala jej vylepšená verzia, použitá už na predchádzajúcich menších rušňoch radu 704.

Výroba a prevádzka 

Prvá séria 14 kusov bola vyrobená medzi rokmi 1993 a 1994 a rušne boli dodané do ostravských prevádzok Vítkovických železiarní a Nové Hute (dnes ArcelorMittal) a na Mostecko, konkrétne do prevádzky Mostecká uhelná v Komořanoch. Aj napriek svojmu relatívne malému výkonu sa rušne osvedčili vynikajúcimi trakčnými vlastnosťami a veľmi dobrou ovládateľnosťou, danou malou dĺžkou a jednoduchosťou obsluhy. Na mnohých výkonoch dokázali nahradiť omnoho väčšie stroje (niekde dokonca aj šesťnápravové rušne radov 770/771 s trojnásobným výkonom). Objednané boli ďalšie stroje a do roku 1996 bolo celkovo vyrobených 35 kusov, z čoho šesť rušňov odobrali Východoslovenské železiarne v Košiciach. Okrem týchto strojov boli vyrobené dva rušne mimo českú číselnú sériu - stroj T 239-S01, dodaný firme EMS Chémia v Domate vo Švajčiarsku, a T 239-U, ktorý bol upravený pre americký trh a predvádzaný v Chicagu. Po čase však bol odstavený a jeho ďalší osud nie je známy. Hoci na väčšine výkonov dokázali tieto malé a úsporné rušne nahradiť omnoho väčšie stroje (často aj pri menej ako polovičnej spotrebe nafty), ďalej výroba nepokračovala. K týmto rušňom sa však ČKD ešte raz vrátila, a to v podobe radu 709.6.

Dva z českých rušňov boli neskôr skúšané v Srbsku (konkrétne na posunu na stanici v Belehrade), kam boli po úspešnom testovaní aj predané. Mostecké rušne pripadli po privatizácii MUS nástupníckej spoločnosti Czech Coal a po roku 2010 k vyčlenenej servisnej a dopravnej divízii Coal Services. Na Ostravsku slúžia rušne v prakticky nezmenených podmienkach dodnes, na niektoré z nich ale bola dosadená rádiostanica Theimeg, umožňujúca diaľkové riadenie rušňov pomocou špeciálneho ovládača. Týmto bolo možné zlúčiť funkciu rušňovodiča a posunovača do jednej osoby a ušetriť tak pracovnú silu v prevádzke.

Príbuzné typy

709.0, 709.4 
Pod radom 709.0 sa skrývajú dva rušne označené 709.001 a 002, vyrobené pre ČD Cargo (vtedy ešte unitárne České dráhy) v roku 2006. Stroje sú osadené motorom CAT C15 (zhodným s typom 709.7, pozri nižšie) a majú okrem ďalších úprav zvýšenú maximálnu rýchlosť na . Po skúškach v Ústí nad Labem sa nakoniec dvojica zabývala v SOKV České Budějovice, kde je nasadzovaná na manipulačné vlaky po okolí, či k posunu na tamojšej zriaďovacej stanici. Napriek úspešnej prevádzke však k ďalším objednávkam nedošlo.

Typ 709.4 je prvým a najstarším zástupcom tzv. rodiny Effishunter, zahŕňajúcej dvoj- i štvornápravové rušne z produkcie vtedajšej ČMKS (dnes CZ LOKO). Prototyp bol vyrobený v roku 2004 pod označením 709.401 a bol určený predovšetkým na skúšky a overovanie konštrukčných riešení. Použitý bol opäť motor Caterpillar. Stroj zostal v majetku výrobcu aj naďalej a je prenajímaný súkromným dopravcom k posunu alebo ľahkej traťovej službe.

709.6 
Rušeň typu 709.6 vychádza z predchádzajúcej osvedčenej rady 709.5, oproti ktorej sú ale vykonané mnohé zmeny v konštrukcii pohonného agregátu. Na rozdiel od predvoleného typu bol použitý čisto striedavý elektrický prenos a klasické trakčné motory nahradili moderné asynchrónne. Jediný prototyp, vyrobený pod označením 709.601 v roku 1999, sa stal vôbec posledným vyrobeným rušňom v ČKD (výrobné číslo 16952/1999). Týmto strojom sa tak produkcia rušňov v tejto firme po 99 rokoch ukončila. Ešte v tom istom roku bol skúšaný na skúšobnom okruhu Cerhenice, kde obstál s výbornými výsledkami a bol odovzdaný do skúšobnej prevádzky na vlečke závodu ČKD. Prenájom v rokoch 2000 až 2001 potvrdil možnosť využitia rušňa aj v zahraničí, keď bol skúšaný v depe v Drážďanoch. Po transformácii (a de facto zániku) firmy ČKD sa stroj ocitol v súkromných rukách a dnes je využívaný rôznymi prenajímateľmi.

709.7 
Verzia 709.7 vznikla ešte v kooperácii ČKD a JLS, taktiež v roku 1999. Jedná sa o stroj postavený na ráme pôvodnej rady 709.5, avšak s použitím motora Caterpillar (typ 3406 E DI-TA). Väčšina konštrukčných prvkov zostala rovnaká ako u východiskového typu, od ktorého sa ale stroj 709.701 líši detailmi na kapotách. Po vyrobení stroj slúžil v prenájme v rôznych priemyselných podnikoch naprieč Českom, ale v roku 2004 bol predaný srbským štátnym železniciam, kde slúži po boku svojich dvoch starších súrodencov dodnes.

Neskôr na tento rušeň číselne nadviazala séria modernizovaných rušňov, ktoré vznikli v ČMKS / CZ LOKO v Českej Třebovej na báze staršieho prototypu 709.401. Namiesto pôvodného motora Mercedes-Benz MTU bol použitý novší motor Caterpillar C15, elektronický riadiaci systém a ďalšie moderné prvky. Prvý stroj bol dokončený v roku 2006, celkom bolo vyrobených 5 ks pre mosteckú Coal Services a ďalšie stroje odobrali prevádzkovatelia po celom Česku.

Referencie

Externý odkaz

Iný projekt

Preklad 
 

709
709